Leder

Politisk sukkersyke

Foto: Tegning: Roar Hagen vg

At norske butikker selger godteri i løsvekt til lav kilopris har gitt enkelte politisk sukkersyke.

22. mars 2016

Dette er en leder. Lederen gir uttrykk for VGs holdning. VGs politiske redaktør svarer for lederen.

Artikkelen er over fire år gammel

Sure padder, seige colaflasker og skum i gilde farger og former til priser helt ned mot 30 kroner kiloen har fått politikere, professorer og proteinpulverpushere til å rope på staten. Noen vil forby salg av smågodt generelt, andre krever regulering av prisene. Man kan få inntrykk av at det ikke står om livvidden, men om selve livet.

Les også: Selger 2000 tonn smågodt på to uker

Å kreve forbud og reguleringer er en tradisjonsrik politisk impuls når noen i Norge blir klar over noe de ikke liker. Norsk historie er full av velmente forbud og reguleringer som er vedtatt til «folks beste». For noen år siden vurderte daværende helseminister Anne-Grete Strøm-Erichsen å forby Kinderegg. På syttitallet var rullebrett forbudt, og før det igjen gikk debatten høyt om Norge skulle tillate farger på fjernsyn. Frykten for et overvektig og sukkerstint folk med dårlige tenner har vekket impulsen denne gangen. Men i likhet med suget som fører hånden ned i bollen full av snop til spottpris, bør også forbuds- og reguleringsimpulsen holdes i sjakk.

Frp-politikerne Bård Hoksrud og Morten Wold sa det som burde sies om billig smågodt i en artikkel i VG i helgen: «La folk få ha påskekosen i fred».

Frp-politikerne Bård Hoksrud og Morten Wold sa det som burde sies om billig smågodt i en artikkel i VG i helgen: «La folk få ha påskekosen i fred». Norske butikker skal selvsagtes stå fritt til å selge lovlige varer til de prisene de selv ønsker. Og norske forbrukere skal selv få velge hvor mye smågodt de ønsker å kjøpe og spise. Nordmenn flest er absolutt i stand til å foreta like kvalifiserte valg i butikkenes godterihyller som de er i valglokalene annethvert år. Forbudshungrige folkevalgte bør huske hvem som har gitt dem vervene de har.

Les også: Forskere tror TV har gjort norske gutter dummere

Statens oppgave er å sørge for at vi vet hva som er i maten vi spiser, og at skadevirkningene ved dårlig kosthold er kjent. Helt siden Thorbjørn Egner skrev om Karius og Baktus og dyrene i Hakkebakkeskogen sang visen om at den som spiser gulrøtter, knekkebrød og peppernøtter blir glad og lystig, har nordmenn kjent farene og ubehaget som følger med for mye sukker og dårlig kosthold. Det mangler ikke på advarsler i mer moderne former heller. Vi har full tiltro til at folk klarer å regulere dette selv, også i møtet med rekordlave lokkepriser på smågodt.

Publisert: 22.03.16 kl. 08:12

Les også